text: Våd fredag - solrig lørdag og byger søndag!
  14 juni 2013 kl. 05.10
  Vådt og blæsende vejr til dyrskue fredag i Horsens, sol og og varme til Dansktopfestival lørdag i Fredericia og blandet vejr søndag med byger til havearbejdet. Sådan kan vejrudsigten for weekenden omsættes.
  Fredag bliver en gråvejrsdag. Næsten efterårsagtig med vedvarende regn om morgenen og tiltagende vind.
  I løbet af fredag eftermiddag begynder det dog at klare op med nogen sol, og vinden lægger sig en smule. Det bliver mellem 15 og 18 grader varmt.
  - Opklaringen holder sig til lørdag formiddag, som bliver rigtig flot med en hel del solskin uden megen vind, siger Michael Skelbæk, vagthavende meteorolog ved DMI til Ritzau.
  Lørdagens arrangementer kan dog risikere en våd afslutning, da regnvejr trækker ind over landet fra sydvest i løbet af eftermiddag.
  Lørdagen bliver med temperaturer omkring 20 grader. I den sydvestlige del af landet endda op til 22 grader i heldigste fald.
  Søndag bliver det igen køligere - ned til 15 grader.
  - Regnvejr vil drille en del i begyndelse af dagen. Men så tynder det ud i bygerne, og der vil også komme en del solskin i løbet af søndagen, siger Michael Skelbæk.
  